Wat staan ons te doen? Deel ons in die pret, of verwerp ons die viering van Halloween? Elke gelowige moet oor die saak besin en self vanuit die Skrif ’n besluit neem.
Interessant genoeg het die fees sy naam van die Christelike kerk gekry: In 609 n.C. wy Pous Bonifatius die Panteon, ’n tempel aan die afgode deur Keiser Hadrianus gebou, aan die maagd Maria. Vroeër het die heidene dáár vir die afgestorwenes gebid. Die beleid in die Roomse Kerk destyds was dat waar ’n heidense praktyk reeds goed gevestig is, dit bloot in die Christelike tradisie geïnkorporeer word. Waarskynlik sou hierdie praktyk dit dan vir die heidene makliker maak om deel te word van die Christelike kerk. As jy dus ’n afgod aanbid het, kon jy onder die vaandel van Christenskap dit bloot bly doen het. In plaas van die afgod Cybelē, aanbid jy nou vir Maria.
Trick or Treat: Om die geeste tevrede te hou, het die mense van destyds kos en allerhande lekkernye vir hulle uitgesit sodat hulle nie versteur word deur onwelkome geeste nie. Die druïde het ook aanspraak gemaak op kos wat hulle óf self sou eet, óf aan Samhain sou offer. Indien dit nie verskaf is nie, word ’n vloek (trick) oor die huis uitgespreek.
Kostuums: Hierdie praktyk kan teruggevoer word na die mense wat hulself vermom het om soos die bose magte te lyk, en nie deur hulle geteister kon word nie.
Jack-‘o’-lantern: Hieroor is daar uiteenlopende verklarings. Soos wat die druïde in hierdie nag rondbeweeg het, sou hulle waarskynlik met ’n uitgeholde raap met ’n kers aan die binnekant rondbeweeg het. ’n Gesig is op die raap uitgekerf. Daar is beweringe dat hierdie gesig die ‘gees’ waarop vertrou word, voorstel. Later het die viering van Halloween oorgespoel na Amerika, met die vestiging van die Ierse setlaars in Amerika. Daar is die raap vervang met pampoene. Interessant genoeg is die uitdrukking: ‘Skrik nie vir ’n koue pampoen nie’, afkomstig van hierdie gebruik.
So is die viering van Halloween ’n belangrike sekulêre gebeurtenis op veral die Amerikaanse kalender. Baie mense meen dit gee ’n tipe uitlaatklep vir mense, om “die strate terug te neem”, dit is ’n dag om te lag vir dit wat jou bangmaak, dat ’n mens selfs die Satan met hierdie aand moet uittart.
’n Beheptheid met die dood, demoniese magte en geeste, wat die realiteit van die geestelike oorlog van elke gelowige ontken (Efesiërs 6:10-20). Hekse, grafte, spinnerakke, duiwels ensovoorts is maar net van die versierings wat tipies by ’n Halloween-viering gevind sal word.
Jesus Christus sê: “Ek is die weg en die waarheid en die lewe.” (Johannes 14:6). Hy is die Lewende, die opgestane Heer, wat nie deur die magte van die dood en die duisternis berperk kon word nie (Lukas 24:5).
Boonop is Jesus die lig vir die wêreld. In Johannes 8:12 maak Hy dit duidelik: “Wie My volg, sal nooit in die duisternis lewe nie, maar sal die lig hê wat lewe gee…”
’n Christelike lewe is ’n lewe in die lig. Dit is om te besef dat die dood nie mag oor ons het nie, want die angel daarvan is verwyder (1 Korintiërs 15:55).
Boonop loop die Satan soos ’n brullende leeu rond “…opsoek na iemand om te verslind…” (1 Petrus 5:8). Dit is deel van die geestelike oorlog waarin ons betrokke is, en waarin ons moet vasstaan. Dan moet ons besef dat daar in die geesteswêreld werklik demoniese magte werksaam is, en dat die Satan werklik besig is met groot aanvalle teen gelowiges ( Openbaring 12:12).
Fokus dan eerder op ’n ander geskiedkundige, ontsagwekkende oomblik in die wêreldgeskiedenis: Die Herontdekking van die Woord van God met die Reformasie wat op 31 Oktober 1517 deur ’n gehoorsame dienskneg van God, Martin Luther, aan die gang gebring is.